– Hvordan vi skal løse sentrum, og vending av bybanevognene der, det vet vi ikke enda. Dette skal avklares i det videre arbeidet, sier prosjektleder for bybanen i Bergen kommune Solveig Mathiesen til BA.

KOBLER SEG PÅ DAGENS SKINNER

Som kjent har politikerne vedtatt at bybanen skal gå til Fyllingsdalen først. I planprogrammet er det skissert at bybanen fra Fyllingsdalen kommer ned fra Haukeland, langs Store Lungegårdsvann, og kobler seg på dagens trasé ved Bygarasjen.

– Men det er vel viktig at også passasjerene vestfra kommer seg «lengst mulig inn mot sentrum», akkurat som de som kommer sørfra?

– Ja, det vi vet er at dagens endestopp i Byparken er for lite for å betjene banene fra Flesland og fra Fyllingsdalen. Derfor skal vi se på ulike løsninger i sentrum. En løsning kan være å lage et stopp foran Gulating, sier Mathiesen.

– Så da kan man ende opp med et stopp ved Bygarasjen, et ved Nonneseter, ett ved Kaigaten og ett til slutt i Byparken?

– Ja, så må man finne ut hvilke linjer som skal stoppe hvor.

SKULLE VÆRT GJENNOMGÅENDE

Egentlig kunne man vært foruten disse problemene som bybaneplanleggerne nå står overfor. Hadde politikerne i Bergen gått inn for en realistisk trasé til Åsane, kunne man bygget bybanen dit først.

Da ville man fått en gjennomgående linje som innebærer at vognene ikke må stoppe og snu.

Nå vil det istedet stoppe vogner fra både Fyllingsdalen og fra Flesland i sentrum, som også må snu. Det innebærer fort at det blir tett med vogner i byen.

I tillegg: En eller annen gang blir politikerne i Bergen trolig enige om en måte å bygge bybanen til Åsane på som faktisk lar seg gjøre.

Løsningene som bygges i sentrum må derfor sees både på kort og på lang sikt, det er mulig det må etableres midlertidige løsninger inntil bane til Åsane er på plass.

VET IKKE HVA DET BLIR

Det kan bety mye riving, dersom de for eksempel bestemmer seg for holdeplass under bakken slik byrådsleder Martin Smith-Sivertsen signaliserte da han lanserte strøtanken om en t-bane til Åsane.

– Men dette vet vi ikke før vi vet hva som blir vedtatt nordover, sier Mathiesen til BA.

En annen utfordring som planleggerne støter på er at bybanevognenes lengde øker fra dagens 32 meter til 42 meter. Det gir økt kapasitet, men tar også mer plass.